มอบดาบกรณ์แจกงบไทยเข้มแข็ง
&nbsp;
21 ส.ค. 2554

‘ไตรรงค์’การันตีรับผิดชอบมากขึ้น แบงก์ไม่ถอยเดินหน้าปล่อยกู้เต็มที่
โพสต์ทูเดย์ — รัฐบาลมอบอำนาจ “กรณ์” คุมงบไทยเข้มแข็งเต็มที่ ธนาคารไม่ถอยปล่อยกู้
นายไตรรงค์ สุวรรณคีรี รองนายกรัฐมนตรี เปิดเผยว่า การที่คณะรัฐมนตรีมอบอำนาจให้นายกรณ์ จาติกวณิช รมว.คลัง เป็นประธานในการพิจารณากลั่นกรองงบประมาณไทยเข้มแข็งแทนที่ปลัดกระทรวงการคลังว่า การที่ให้รัฐมนตรีคลังดูแลก็จะทำให้สังคมมีความมั่นใจมากกว่าปลัดกระทรวงดูแล และทำให้ความรับผิดชอบก็เพิ่มมากขึ้น 
ทั้งนี้ ที่ผ่านมามีการเบิกงบล่าช้าเพียง 20% จึงต้องเร่งรัด การเบิกจ่ายงบซึ่งคิดว่า ไม่มีปัญหา ต้องมีการปรึกษาหารือกัน 
นายกรณ์ กล่าวว่า กรณีที่คณะรัฐมนตรีมอบอำนาจให้อำนาจ รมว.คลัง ดูแลอนุมัติงบประมาณในแผนปฏิบัติการไทยเข้มแข็ง 2555 ในส่วนของขั้นตอนอนุมัติโครงการก็จะยังต้องผ่านคณะกรรมการกลั่นกรองโครงการที่มีปลัดกระทรวงการคลังเป็นประธาน หลังจากนั้นจะส่งให้ รมว.คลัง พิจารณาเห็นชอบอนุมัติ แล้วรายงานให้ ครม. รับทราบ 
“การเปลี่ยนแปลงนี้ รมว.คลัง มีอำนาจอนุมัติโครงการใช้เงินได้เลย และรายงานให้ ครม. รับทราบเท่านั้น ต่างจากเดิมที่ต้องให้ ครม. อนุมัติใช้เงินในแต่ละโครงการ การปรับเปลี่ยนดังกล่าวก็เพื่อให้เกิดความยืดหยุ่นมากขึ้น เนื่องจากเป็นการพิจารณาโครงการในส่วนสุดท้ายของวงเงิน และคาดว่าเมื่อถึงสิ้นปีงบประมาณนี้ น่าจะสามารถเริ่มเบิกจ่ายได้ทุกโครงการ 
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย กล่าวว่า ไม่ห่วงว่าสินเชื่อที่ปล่อยกู้ในโครงการไทยเข้มแข็งจะได้รับผลกระทบจากการเลือกตั้งใหม่ เพราะเชื่อว่าถึงอย่างไรรัฐบาลคงพยายามให้โครงการมีความต่อเนื่อง การที่กรุงไทยปล่อยกู้ในโครงการนี้ค่อนข้างมาก ถึงตอนนี้ ก็ยังไม่ได้มองว่ามีความเสี่ยง
“เป้าหมายสินเชื่อทั้งปีก็ยังไม่ได้มีการปรับเปลี่ยน” นายอภิศักดิ์ กล่าว 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย กล่าวว่า โครงการไทยเข้มแข็งจะเป็นอย่างไรต่อนั้น ขณะนี้ธนาคารกำลังติดตามดูท่าทีของรัฐบาลเหมือนกัน แต่สำหรับการปล่อยสินเชื่อรายใหญ่ตอนนี้ไม่ได้มีการปรับเปลี่ยนนโยบาย ว่าจะไม่ปล่อยกู้ให้ลูกค้ากลุ่มไหน หรือจะเน้นปล่อยกู้กลุ่มไหนเป็นพิเศษ 
สำหรับการขยายสินเชื่อรายใหญ่ไตรมาสแรกเป็นไปตามเป้าหมาย โดยเติบโตได้ 1.7% จากไตรมาสที่แล้ว ขณะที่เป้าหมายทั้งปีอยู่ที่ 35% โดยช่วงต้นปี สินเชื่อขยายตัวดีจากภาคส่งออก อุตสาหกรรม เกษตร และสินเชื่อที่เกี่ยวกับสาธารณูปโภค มีทั้งโรงไฟฟ้า พลังงานทดแทน และสินเชื่อที่เกี่ยวเนื่องกับไทยเข้มแข็ง 
“ปัจจัยเสี่ยงตอนนี้ที่อยากเตือนลูกค้าส่งออก คือ อัตราแลกเปลี่ยนที่ผันผวนจากสถานการณ์ในยุโรปและสหรัฐ” นายวศิน กล่าว 
นายรุ่งเรือง สุขเกิดกิจพิบูลย์ ผู้ช่วยผู้จัดการใหญ่ ฝ่ายสินเชื่อบุคคล ธนาคารไทยพาณิชย์ กล่าวว่า ยอดปล่อยสินเชื่อใหม่ของสินเชื่อที่อยู่อาศัยช่วงไตรมาส 2/2553 คาดว่าน่าจะได้ประมาณ 2 หมื่นล้านบาท เนื่องจากยังคงได้มาตรการกระตุ้นอสังหาริมทรัพย์ของรัฐบาลสนับสนุน 
ขณะที่ไตรมาส 1/2553 ที่ผ่านมายอดปล่อยสินเชื่อที่อยู่อาศัยสูงกว่า 2 หมื่นล้านบาท โดยสาเหตุหลักมาจากลูกค้าเร่งใช้สิทธิประโยชน์จากมาตรการกระตุ้นอสังหาฯ ที่เริ่มแรกจะหมดอายุลงในช่วงเดือน มี.ค. ทำให้ตัวเลขการปล่อยสินเชื่อใหม่ในเดือนมี.ค. สูงถึง 1.3 หมื่นล้านบาท
อย่างไรก็ตาม ยอดการปล่อยสินเชื่อทั้งปี คาดว่าจะสูงกว่าประมาณการที่วางไว้ 5.5 หมื่นล้านบาท